

**POGOSTA VPRAŠANJA IN ODGOVORI V ZVEZI Z IZVAJANJEM OBRAZCEV SODO**

* **Ali je za spremembo naslova za pošiljanje pošte potrebno zagotoviti stanje števca?**

Odgovor:

Na obrazcu št. 3.x - Vloga za evidentiranje naslova za pošiljanje pošte polja za vpis stanja števca niso navedena, ker ni potreben obračun. Glede na zahteve trenutne IT podpore je treba za spremembo naslovnika stanje števca zagotoviti.

*Poziv Informatiki za spremembo programa.*

* **Ali je potreben popis stanja števca pri spremembi pogodbe o uporabi sistema tudi na merilnem mestu z daljinskim zajemom podatkov?**

Odgovor:

Popis je potreben. S tem sta obe stranki informirani o števčnem stanju in tudi o sami napravi v času primopredaje.

* **Sprememba lastnika, ki je tudi plačnik na merilnem mestu**

Odda se samo obrazec št. 1.x - Vloga za spremembo lastnika na merilnem mestu in ostala zahtevana dokumentacija.

V okence *Podatki o merilnem mestu* se vpišejo podatki o nazivu in naslovu merilnega mesta.

V okence *Podatki o lastniku merilnega mesta* se vpišejo podatki o novem lastniku MM.

* **Sprememba lastnika, ki ni plačnik na merilnem mestu**

V tem primeru se odda obrazec št. 1.x - Vloga za spremembo lastnika na merilnem mestu in obrazec št. 2.x - Soglasje lastnika za evidentiranje plačnika ter ostala zahtevana dokumentacija

* **Sprememba naslova za pošiljanje pošte**

V primeru, ko se spremeni plačnik na merilnem mestu, se novi plačnik evidentira tudi kot naslov za pošiljanje pošte.

Če želi novi plačnik prejemati pošto na drugi naslov, novi plačnik odda obrazec št. 3.x - Vloga za evidentiranje naslova za pošiljanje pošte.

* **Pooblastilo za sklenitev pogodbe o uporabi sistema**

Vprašanje: Lastnik pooblasti plačnika za sklenitev Pogodbe o uporabi sistema. Ali lahko novi plačnik pooblasti dalje še tretjo osebo?

Odgovor:

Če lastnik ni enak plačniku, kupec (plačnik) nima pooblastila za prenos pooblastila na tretjo osebo, saj gre za nedovoljen prenos pooblastila (po določbi 71. člena Obligacijskega zakonika, ko zastopnik ne more prenesti svojih pooblastil na drugega, razen če mu to dovoljuje zakon ali pogodba).

* **Določanje SB/LB ob priklopu v primeru, da pogodba o dobavi elektrike ni bila predhodno evidentirana**

V okviru usklajevanja obrazcev je bilo dogovorjeno, da za potrebe priklopa merilnega mesta pogodba o dobavi elektrike ni obvezno predhodno evidentirana na portalu Perun. Zadošča, da  odjemalec k vlogi za priključitev priloži kopijo pogodbe o dobavi elektrike. Določitev vrste bremenitve (SB/LB) v tem primeru pogodbeni izvajalec nalog DO izvaja po naslednjih pravilih:

1. v primeru, da imajo dobavitelji s SODO ustrezno urejeno zaračunavanje skupnih bremenitev za omrežnino in prispevke (v nadaljevanju: SB), lahko dobavitelji in odjemalci za merilno mesto izberejo in naročijo, da pogodbeni izvajalci nalog DO izvajajo SB.
2. V primeru priklopa in predhodno evidentirane pogodbe o dobavi elektrike na portalu Perun se za merilno mesto evidentira in izvaja vrsta bremenitve za omrežnino in prispevke (SB/LB), kot jo je na portalu Perun izbral dobavitelj.
3. Za prvi priklop, v primeru, da pogodba o dobavi elektrike ni bila predhodno evidentirana, odjemalec sam izbere vrsto bremenitve (SB/LB). Če je ne izbere, distribucijski operater določi SB.
4. Za ponovni priklop se določi vrsta bremenitve (SB/LB), kot je bila pred odklopom.

Točke 2, 3, in 4 se izvajajo vedno ob upoštevanju ali ima dobavitelj s SODO ustrezno urejeno zaračunavanje skupnih bremenitev za omrežnino in prispevke, kot je določeno v točki 1.

* **Rok za zavrnitev menjave lastnika in plačnika**

Sprememb podatkov, potrebnih za obračun na merilnem mestu, vključno s stanjem števca, ki jih zagotovita ali dobavitelj ali odjemalec znotraj roka 30 dni po nastali spremembi, se v skladu s 148. členom EZ-1 ne sme zavrniti.

Pravna podlaga za takšno odločitev je jasen, razumen in izvedljiv rok za evidentiranje teh sprememb, določen v EZ-1, ki je glede uporabe hierarhično nad SPDOEE in tudi skladen s SONDO.

* **Urejanje sprememb na merilnem mestu v primeru smrti lastnika merilnega mesta**

Dokler ni pravnomočnega sklepa sodišča o dedovanju ali sklepa o začasnem upravitelju zapuščine ali začasne odredbe sodišča ostane lastnik na merilnem mestu enak, doda se samo komentar »pokojni«.

Če eden izmed dedičev do izdaje enega izmed zgoraj naštetih dokumentov sodišča želi kljub temu urediti spremembo plačnika, se sprememba plačnika na merilnem mestu dovoli na osnovi priložene **smrtovnice**, iz katere so razvidni potencialni dediči, ki morajo s spremembo soglašati.

Evidentirani plačnik (potencialni dedič) lahko zahteva tudi spremembo naslova za pošiljanje pošte, če s tem soglašajo ostali potencialni sodediči.

Mrliški list ni podlaga za izvedbo spremembe na merilnem mestu. V naziv lastnika merilnega mesta se doda samo komentar »pokojni«.

Obrazložitev: zahteva se strinjanje VSEH potencialnih dedičev pred spremembo plačnika, saj se tudi za spremembo lastnika zahteva soglasje vseh solastnikov.

* **Pogodba o dobavi za gospodinjski oz. gradbeni odjem**

Nekateri izvajalci nalog distribucijskega operaterja občasno zahtevajo novo pogodbo o dobavi za spremembo odjema, kljub temu da ostaja številka merilnega mesta enaka (dobavitelji imajo praviloma pogodbe o dobavi za gradbeni in gospodinjski odjem elektrike enotne), zato menijo, da nova pogodba ni potrebna.

Odgovor:

Nova pogodba o dobavi ni potrebna.

Obrazložitev: tudi ob prehodu z ostalega odjema na gospodinjski se ne zahteva nova pogodba o dobavi. Spremeni se samo omrežnina. Dobavitelj in odjemalec se o tem dogovarjata prosto in neodvisno od distribucijskega operaterja.